पिछले साल सुब्रत राय ने लंदन के मशहूर होटल ग्रॉसवेनर हाउस को बत्तीस सौ पचास करोड़ रुपये में खरीदा. तब उन्होंने एक बयान दिया था जो बहुत चर्चित हुआ था. सुब्रत राय ने कहा था- ''मेरे लिए पैसा मुद्दा नहीं रहता. जितनी भी बड़ी डील हो, मैं वह रकम कल सुबह 10 बजे तक चुका सकता हूं.'' सरकारी और आर्थिक नियमों को ताक पर रखकर, जनता को प्रलोभनों में फंसाकर हजारों करोड़ रुपये वसूलने वाले आदमी के लिए पैसा बड़ा मुद्दा हो भी नहीं सकता. लेकिन पैसा बड़ा मुद्दा जरूर आम आदमी के लिए है, आम निवेशक के लिए है. तभी तो सहारा में पैसा लगाने वाले ढेर सारे निवेशक इन दिनों परेशान घूम रहे हैं.